text: করোনা সংকটে খামারি ও ক্রেতাদের স্বাস্থ্য নিরাপত্তার কথা মাথায় রেখে কোরবানির পশু ক্রয়-বিক্রয়ের জন্য ডিজিটাল হাট চালু করেছে আইসিটি বিভাগ। সরকারি উদ্যোগের এ হাটে ক্রেতারা ঘরে বসেই গরুর ছবি ও ভিডিও দেখার ও লাইভ ওজন জানার সুযোগ পাবেন।
  এছাড়া ক্রেতারা গরু চাষি, খামারি বা বেপারীদের সঙ্গে সরাসরি যোগাযোগ করার সুযোগ পাবেন। এরপর নির্দিষ্ট স্থান থেকে অথবা হোম ডেলিভারির ভিত্তিতে অর্থের বিনিময়ে গরু সংগ্রহ করা যাবে।
  এই ডিজিটাল হাটে বিক্রির জন্য সারাদেশের গরু-ছাগলের চাষি, খামারের মালিক ও পশু ব্যবসায়ীরা বিনামূল্যে নিবন্ধন করতে পারবেন। নিবন্ধন কার্যক্রম ইতোমধ্যে শুরু হয়েছে। নিবন্ধনের পর নিজস্ব প্যানেল থেকে পশুর ছবি, ভিডিও ও অন্যান্য তথ্য আপলোড করতে হবে। এসব ছবি ও তথ্য ওয়েবসাইটের মাধ্যমে ও সামাজিক যোগাযোগ মাধ্যমে সরকার তার নিজ খরচে প্রচার করবে। এই ঠিকানায় (https://foodfornation.gov.bd/qurbani2020) সহজেই নিবন্ধন করতে পারবে ক্রেতা-বিক্রেতারা।
  এ প্রসঙ্গে আইসিটি প্রতিমন্ত্রী জুনাইদ আহমেদ পলক বলেন, 'ফুড ফর ন্যাশন' প্ল্যাটফর্মটি কোরবানির পশুর জন্য দেশের সবচেয়ে বড় ম্যাচ মেকিং ডিজিটাল হাট হতে যাচ্ছে। খামারি ও চাষিদের অর্থনৈতিক ক্ষতি ও স্বাস্থ্য সুরক্ষার জন্য আমরা এ উদ্যোগ গ্রহণ করেছি।